b"\n_START_ARTICLE_\nCan Fort (Vilademuls)\n_START_SECTION_\nDescripci\xc3\xb3\n_START_PARAGRAPH_\nEdifici rural format per tres cossos juxtaposats, desplegats lleugerament en forma de vano, mirant al sud-est. La part interior forma un pati o era, que connecta a l'exterior per un doble arc de pedra d'\xc3\xbas primitivament p\xc3\xbablic. L'era comunica amb les depend\xc3\xa8ncies agr\xc3\xadcoles annexes passant per l'interior de la pallissa situada a ponent. Els tres cossos segueixen el pendent del terreny formant un esgraonat. Tots tres estan coberts a dues vessants. Destaquen la porta dovellada d'acc\xc3\xa9s a la masia i l'acabament de la coberta de l'\xc3\xbaltim cos, on el teulat descansa sobre tres pilars de pedra rodons, amb basament i capitell i el mur desapareix a nivell de l'ampit de la planta superior. Tamb\xc3\xa9 \xc3\xa9s interessant la pallissa, on tota la coberta \xc3\xa9s suportada per un gran pilar situat al centre del recinte.\n_START_SECTION_\nHist\xc3\xb2ria\n_START_PARAGRAPH_\nVa pert\xc3\xa0nyer a uns senyors que gaudiren del privilegi de ciutadans honrats de Barcelona, amb tomba familiar dins  l'esgl\xc3\xa9sia parroquial. La casa \xc3\xa9s una notable construcci\xc3\xb3 dels segles XVI i XVII. Va pert\xc3\xa0nyer al llinatge dels Fort, documentat des del segle XIII, casa d'homes il\xc2\xb7lustres com Bertr\xc3\xa0n Fort, abat de Santa Maria de Lavaix, i Ad\xc3\xa1n Fort, abat de Sant Pere de Besal\xc3\xba, aix\xc3\xad com Juan Fort i Figaroles, abat d'\xc3\x80ger i important personatge durant la guerra de secessi\xc3\xb3. Jeroni Fort i Figaroles obtingu\xc3\xa9 de Llu\xc3\xads XIII el privilegi de ciutad\xc3\xa0 honrat de Barcelona l'any 1643."